Snjóflóðasérfræðingur á Veðurstofunni hvetur fólk sem ætlar til fjalla, á Tröllaskaga og í Eyjafirði á næstu dögum, til að fara varlega og fylgjast vel með spám. Töluverð hætta er þar á snjóflóðum í fjöllum.
Eftir snjólétta síðustu mánuði hefur snjó kyngt niður víða á norðanverðu landinu síðustu daga. Sigurdís Björg Jónsdóttir, snjóflóðasérfræðingur á Veðurstofunni hvetur fólk á svæðinu til að fylgjast vel með snjóflóðaspám.
Núna er staðan sú, hérna á Norðurlandi, að það er búið að bætast mikill snjór, síðustu daga en á undan því var mikil stilla eins og margir vita, í kringum jólin. Þá myndaðist svona yfirborðshrím á snjónum sem var til fjalla og svo grófst það og þá myndast mjög veikt lag í snjóþekjunni. En svo bætir í á laugardaginn og þá í hvassviðri og þá getur áhættan aukist enn frekar og líka á Austfjörðum. Þannig að fólk þarf að hafa varann á og virkilega fylgjast með veðurspám og snjóflóðaspám.
Sigurdís segir að eins og staðan er núna hafi Veðurstofan ekki áhyggjur af snjóflóðum í byggð. Hættan sé til fjalla.
Þannig að fólk sem er fjallaskíðum eða snjósleðum eða annað slíkt í útivist til fjalla, vetrarútivist. Við höfum svolitlar áhyggjur þar. Og viljum að fólk kynni sér mjög vel aðstæður, taki gryfjur og taki skynsamlegar ákvarðanir þegar kemur að útivist.
Töluverð hætta er á snjóflóðum í fjöllum á Tröllaskaga og í Eyjafirði. Snjóflóðasérfræðingur hvetur útivistarfólk til að fara varlega og fylgjast vel með spám. 